TPIPL น่าผิดหวัง
ก่อนอื่นต้องพูดกันให้เข้าใจตั้งแต่เนิ่นๆ หุ้น TPIPL เป็นหุ้นพื้นฐานดีก็จริง แต่ภาวะเศรษฐกิจไม่เป็นใจ ผลการดำเนินงานถึงออกมาผิดรูปผิดร่างไปมาก จึงเป็นการยากที่จะบอกให้ทุกคนเข้าใจเหมือนกันว่า ควรถือหุ้นต่อไปเรื่อยๆ
28 พ.ค. 2559

สภาแมงเม่า : ดร.สมชาย
 
คุณเอก จากลาดพร้าว 64 กรุงเทพฯ พูดถึงสถานการณ์ของหุ้น TPIPL หรือ บริษัท ทีพีไอ โพลีน จำกัด (มหาชน) เป็นหุ้นที่น่าสนใจมากสุดตัวหนึ่งในช่วงตลาดหุ้นผันผวน เพราะเป็นหุ้นที่มีราคาต่ำกว่าราคาเหมาะสมค่อนข้างเยอะ และยังเป็นบริษัทที่ทำกำไรได้อย่างแข็งแกร่ง แต่ทันทีที่ผลประกอบการไตรมาส 1 ปี 59 มีผลขาดทุนเกือบ 60 ล้านบาท ก็ทำให้ทุกคนผิดหวังไปตามกัน จึงอยากให้อาจารย์ช่วยเล่าเรื่องนี้ให้ฟังหน่อยครับ
 
ก่อนอื่นต้องพูดกันให้เข้าใจตั้งแต่เนิ่นๆ  หุ้น TPIPL หรือ บริษัท ทีพีไอ โพลีน จำกัด (มหาชน) เป็นหุ้นพื้นฐานดีก็จริง แต่ภาวะเศรษฐกิจไม่เป็นใจ ผลการดำเนินงานถึงออกมาผิดรูปผิดร่างไปมาก จึงเป็นการยากที่จะบอกให้ทุกคนเข้าใจเหมือนกันว่า ควรถือหุ้นต่อไปเรื่อยๆ
ด้วยเหตุนี้ถึงไม่ต้องใส่ใจพฤติกรรมการลงทุนของคนอื่นจะเป็นอย่างไร และไม่ควรฝากความหวังไว้ที่หุ้นตัวใดตัวหนึ่งมากเกินไป เพราะสิ่งที่นักลงทุนควรทำความเข้าใจตั้งแต่เนิ่นๆ คือ รูปแบบการลงทุนของตัวเองเป็นแบบไหน? เน้นการลงทุนระยะสั้นๆ หรือ เน้นการลงทุนระยะยาว
หรือแม้กระทั่งตั้งเป้าผลตอบแทนไว้ที่ระดับไหน?
เมื่อถึงราคาเป้าหมายได้เทขายหุ้นทำกำไรออกไปไหม หรือถือไปเรื่อยๆ เพราะหวังว่า หุ้นจะไต่ระดับขึ้นไปได้อีก จนสุดท้ายไม่ได้อะไรติดไม้ติดมือกลับมาหรือเปล่า?
ตรงนี้ต่างหากที่อาจารย์อยากให้นักลงทุนตอบคำถามตัวเองให้ได้เสียก่อน เพราะเป็นจุดคลายแม็กของเรื่องราวที่เกริ่นนำไว้ข้างต้น
นอกจากนี้ก็อยากให้นักลงทุนศึกษาข้อมูลสำคัญทางการเงินประกอบการลงทุน เพื่อทำให้ตัวนักลงทุนรู้ถึงความเป็นไปของหุ้นอยู่ในทิศทางบวก หรืออยู่ในทิศทางลบ และเมื่อนำมาวิเคราะห์รวมกับ ค่า P/E ที่แสดงค่าว่า คำนวณไม่ได้ และอัตราเงินปันผลตอบแทนไม่ถึง 1% ก็จะรู้ได้ทันทีว่า TPIPL กลายเป็นหุ้นที่น่าผิดหวังจริงๆ
 
(หน่วย : ล้านบาท)
 
สิ่งที่อาจารย์บอกได้ ณ เวลานี้ คือ นี่เป็นเพียงพื้นฐานคร่าวๆ ที่ทุกคนสามารถหาดูได้จากข้อมูลทางการเงิน แต่เรื่องราวลึกลับซับซ้อนของรายการบางอย่างที่อยู่ข้างหลัง คือตัวกำหนดอนาคตของหุ้นตัวนี้อย่างแท้จริงว่า “ควรขึ้น” หรือ ควรลง” นะครับ
ตรงนี้คือสิ่งที่นักเล่นควรจะไปค้นหาด้วยตัวเองว่า ข่าวลือเรื่องขาใหญ่ไปดักเก็บหุ้นก่อนใครบางคน จนนำไปสู่ผลประกอบการมีขาดทุนหน้าตาเฉย รวมทั้งมีโบรกเกอร์ใหญ่ย่านปทุมวัน เข้ามาเกี่ยวข้องกับดีลนี้ได้อย่างไร เหล่านี้เป็นข้อมูลที่คนวงในเข้ารู้กันหมดแล้ว เหลือแต่คนวงนอกที่ไม่รู้เท่านั้น
นี่เป็นข้อมูลที่อาจารย์รู้ แต่พูดไม่ได้นะครับ